Oscar: “Bewyse dui nie op moord”Oscar Pistorius se regsspan. Foto: Werner Beukes/Sapa Adv. Barry Roux het Donderdag in sy slotargument vir sy kliënt, Oscar Pistorius, se borgaansoek gesê bewyse dui daarop dat Oscar nie moord gepleeg het nie. Roux het in die Pretoriase landdroshof aangevoer oor die “swak gehalte werk” van die ondersoekbeampte en het gesê daar was tekortkominge in die staat se saak. Roux het gesê die onus was op die staat om te bewys dit was moord met voorbedagte rade, maar dat hulle dit nie reggekry het nie. Pistorius word aangekla van die moord op sy meisie, Reeva Steenkamp, wat hy in ŉ verklaring ontken het. “As Pistorius vir Steenkamp wou doodmaak, het hy nie nodig gehad om dit agter ŉ geslote badkamerdeur te doen nie, hy kon dit enige plek doen,” het Roux gesê. “Daar is geen bewyse dat Pistorius geweet het dit was Steenkamp in die toilet nie.” ŉ Nadoodse ondersoek het bewys dat haar blaas leeg was, in ooreenstemming met ‘n persoon wat vroeg in die oggend opgestaan het om te urineer. Hy het ook gesê die feit dat Steenkamp die aand daar oorgeslaap het, dui op ‘n “liefdevolle verhouding”. Die hof het daarna verdaag vir middagete. Die staat moet nog sy slotargument lewer.